Berg kyrkje på Senja

Berg kyrkje er ei langkyrkje frå 1955 i Senja kommune i Troms på yttersida av Senja. Byggverket er i betong. Arkitekt for kyrkja var Hans Magnus. Altartavla er skore ut i tre og dekorert av Torvald Moseid. Det er eit triptykon med Kristus, Maria og apostelen Johannes i midtfeltet. Sidefelta har to apostler på kvar. Moseid har òg utført glasmåleria i kyrkja, som har motiv frå Jesu liv. Både preikestolen og døypefonten er i tre og frå året då kyrkja vart ferdigstilt. Orgelet er eit pneumatisk orgel frå Vestre orgelfabrikk. Kyrkja har ein takryttar med ei klokke frå O. Olsen & Søn. Klokka har inskripsjonen «Land, Land, Land, Hør Herrens Ord». Kyrkjehistorie Dagens kyrkje er om lag den tredje kyrkja på Berg. Mellomalderkyrkja stod på Kjerkeberget lengre nordvest. Denne kyrkja vart skildra som falleferdig på 1600- og 1700-talet, og det var ynskje om å flytte kyrkjestaden, men i 1780 eller 1781 vart ei ny kyrkje oppført på same staden. Dette var ei lafta langkyrkje. Kyrkja vart vøla og fekk vesttårn og sakristi i 1844, og i 1884 vart ho ombygd og utvida igjen. Denne kyrkja vart riven av tyskarane i 1942. Dagens kyrkje står på Skaland (gnr. 10), et stykke søraust for der dei tidlegare kyrkjene stod. Noregs første kvinnelege prest, Ingrid Bjerkås, var sokneprest i Berg i 1961–65. Kjelder Alf Henry Rasmussen (1993). «Berg kirke, Skaland». Våre kirker. Norsk kirkeleksikon. Kirkenær: Vanebo forlag. s. 130. ISBN 82-75-27022-7. Jan Brendalsmo og Jan-Erik G. Eriksson: Kildegjennomgang: Middelalderske kirkesteder i Troms fylke (Riksantikvaren, 2016), s. 31–32 Bakgrunnsstoff «Berg kyrkje på Senja». Kirkesøk. Den norske kyrkja. Berg kyrkje på Senja i kulturminnesok.no, nettstaden til Riksantikvaren Arthur Brox (1965). Berg og Torsken bygdebok 2: Bygdehistoria. s. 286–292. Berg kyrkjelyd Fotnotar